ลดภาษีเอกชนลงขันทำวิจัย
กระทรวงการคลัง ชง ครม. ให้บริษัทเอกชนสามารถรวมกลุ่ม 4-5 บริษัทที่ลงทุนวิจัยและพัฒนาสามารถหักลดหย่อนภาษีได้ 3 เท่า ใน5กลุ่มคลัสเตอร์
18 มี.ค. 2560

กระทรวงการคลัง ชง ครม. ให้บริษัทเอกชนสามารถรวมกลุ่ม 4-5 บริษัทที่ลงทุนวิจัยและพัฒนาสามารถหักลดหย่อนภาษีได้ 3 เท่า ใน5กลุ่มคลัสเตอร์นายอภิศักดิ์ ตันติวรวงศ์ รมว.คลัง เปิดเผยว่า ภายใน 1-2 สัปดาห์นี้ กระทรวงการคลังจะเสนอคณะรัฐมนตรี (ครม.) พิจารณามาตรการทางภาษีเพื่อสนับสนุนการวิจัยและพัฒนาเป็นมาตรการเพิ่มเติม เพื่อเปิดโอกาสให้บริษัทเอกชนสามารถรวมกลุ่มกัน 4-5 บริษัทมาลงทุนได้ จากเดิมให้สิทธิการลงทุนเพื่อวิจัยและการพัฒนาทำได้เพียงบริษัทเดียว และให้สามารถนำรายจ่ายการลงทุนมาหักลดหย่อนภาษีได้ 3 เท่าสำหรับงานวิจัยที่รัฐบาลสนับสนุน อยากให้ภาคเอกชนเป็นผู้ลงมือ เป็นผู้คิดตาม 5 กลุ่มคลัสเตอร์ตามความชำนาญ หรือ New s-Curve เช่น กลุ่มอิเล็กทรอนิกส์ อาหาร เป็นต้น โดยอาจจะให้มหาวิทยาลัยเข้ามาช่วยทำงานวิจัยพัฒนาต่างๆ เพื่อให้บริษัทเอกชนสามารถปรับตัวให้เข้ากับการเปลี่ยนแปลงของโลก และเพื่อเป็นแรงขับเคลื่อนให้ประเทศไทยก้าวข้ามจากกับดักประเทศที่มีรายได้ปานกลางสู่ประเทศที่มีรายได้สูงขึ้น"ทุกบริษัทต้องมีการเปลี่ยนแปลง ปรับตัวให้เข้ากับการเปลี่ยนแปลงเหล่านี้ ซึ่งรัฐบาลเห็นความสำคัญ เพราะไทยติดกับดักรายได้ปานกลางมานานพอสมควร โดยจะทำอย่างไรให้ก้าวข้ามไปสู่รายได้สูงขึ้น หัวใจสำคัญ คือ การสนับสนุนงานวิจัยและพัฒนา ซึ่งประเทศไทยยังด้อยอยู่ รัฐบาลจึงสนับสนุนให้เอกชนเป็นแกนหลัก และให้มหาวิทยาลัยมาช่วยทำวิจัยพัฒนา" นายอภิศักดิ์ กล่าวนอกจากนี้ การที่ไทยจะก้าวข้ามกับดักประเทศรายได้ปานกลางและเข้าสู่ไทยแลนด์ 4.0 ได้ ภาคเอกชนจะต้องลงทุนด้านเทคโนโลยีใหม่ๆ และต้องเริ่มมีการลงทุน เพราะปีที่ผ่านมาการลงทุนในภาคเอกชนขยายตัวเพียง 2% เท่านั้น ต่ำกว่าอัตราการขยายตัวทางเศรษฐกิจ หรือจีดีพีที่ขยายตัวกว่า 3% ดังนั้นจึงอยากให้เอกชน โดยเฉพาะบริษัทที่อยู่ในตลาดหลักทรัพย์แห่งประเทศไทยเข้ามาช่วยสนับสนุนในเรื่องนี้ขณะเดียวกัน ในปีที่ผ่านมากระทรวงการคลังได้ออกมาตรการสนับสนุนให้ภาคเอกชนลงทุน โดยให้นำรายจ่ายมาหักลดหย่อนภาษีได้ 2 เท่า แต่ก็พบว่าเอกชนไม่สนใจ จนมาปีนี้เอกชนได้ขอขยายเวลา เพราะเห็นว่าเศรษฐกิจขยายตัวได้ และมีโครงการของรัฐออกมาจำนวนมาก จึงได้ขยายแต่มีเงื่อนไข โดยให้นำรายจ่ายมาหักลดหย่อนภาษีได้ 1.5 เท่า แต่จะต้องมาลงทะเบียนกับกรมสรรพากรก่อนว่าเป็นโครงการอะไร และวงเงินท่าไร โดยหวังว่าเอกชนจะมาลงทุนตามที่ได้ขอไว้ เพื่อเป็นแรงขับเคลื่อนให้เศรษฐกิจไทยขยายตัวได้อย่างต่อเนื่อง